Kibar 54: Pãng soab a Samsõ
YÃMB mii rao ning sẽn tall pãng n yɩɩg nebã fãa wã yʋʋr bɩ? Yaa bʋ-kaood a Samsõ. Yaa a Zeova n da kõ-a a pãngã. Nand t’a Samsõ rog menga, a Zeova yeela a Samsõ ma wã yaa: ‘Fo na n dɩka pʋg n dog bi-ribl ka la bilfu. Yaa yẽ n na n fãag Israɛll nebã Filisti nebã nugẽ.’
Filisti nebã ra yaa nin-wẽns sẽn vɩ Kanaã. B ra tara sodaas wʋsgo. B sodaasã ra namsda Israɛll nebã hal wʋsgo. Raar a yembre, a Samsõ ra wa n debda Filisti nebã nengẽ, n tek n seg bõn-yẽeg sẽn kelemde. La a Samsõ kʋʋ bõn-yẽegã ne a nusã bala. A kʋʋ Filisti neb wʋsg me.
A Samsõ wa n yãa pʋg-sad a ye n nongẽ. Pʋg-sadã yʋʋr la a Dalila. Filisti nanambsã yeela a Dalila t’a sã n tõog n wilg-b bũmb ning sẽn kɩt t’a Samsõ tar pãng wʋsg woto wã, bãmb ned kam fãa na n kõ-a-la wanzuri ligd koeems tusr la koabga. Yaa ligdã la a Dalila ra rata. A ra pa nong a Samsõ ne Wẽnnaam nebã ye. A pẽdga a Samsõ n dat t’a togs-a bũmb ning sẽn kɩt t’a tar pãng wʋsgã.
A Dalila wa n tõog n kɩtame t’a Samsõ na n togs-a. A Samsõ yeel-a lame yaa: ‘Mam sẽn dogã tɛka, b zɩ n wõrs mam zugã zoobd ye. Mam yaa Nazireẽ, sẽn dat n yeel tɩ yaa Wẽnnaam n so maam m yõor tɛka. Mam sã n põng m zugã, mam pãngã na n sɛɛme.’
A Dalila sẽn paam t’a Samsõ togs-a woto wã, a maaname t’a Samsõ gũs a karsã zugu, t’a bool ned t’a na n wa wõrs a zoobdã. A Samsõ sẽn wa n nekã, a mikame t’a pãngã boogame t’a lebg wa neb a taabã. Filisti nebã wa n yõk-a lame n feo a ninã, n maan-a b yamba.
Raar a yembre, Filisti nebã maana kibs kãseng n na n waoog b wẽnnaam a Dagõ. B kɩtame tɩ b yiis a Samsõ bãens roogẽ n tall-a n wa tɩ b na n yaal-a la b paoog-a. La a Samsõ zoobdã ra paam n tobame. A Samsõ yeela bi-ribl ning sẽn da tɛt-a wã t’a sõng-a t’a tik roogã tẽn-sʋk lals a yiib nins sẽn zãad roogã. A Samsõ sẽn paam n ta lalsã zĩigẽ wã, a pʋʋsa a Zeova n yeel t’a kõ-a pãnga, n yaool n tik lalsã n kelem tɩ: ‘M na n lagma Filisti nebã n ki.’ Yaa Filisti neb tus a tãab n da be kibsã zĩigẽ. A Samsõ tika lalsã n tus ne a pãngã fãa tɩ siig n kell n kʋ-b fãa.
Bʋkaoodba sak 13 n tɩ tãag 16.
Sogsgo
- Rao ning sẽn da tar pãng n yɩɩd nebã fãa wã yʋʋr la a bõe, la ãnd n kõ-a pãngã?
- Foto wã zugu bõe la a Samsõ maand bõn-yẽegã?
- Bõe la a Samsõ sẽn yet a Dalila wã, la wãn to la rẽ kɩt tɩ Filisti nebã tõog n yõk-a?
- A Samsõ kũumã raare, bõe la a maan tɩ Filisti neb tus a tã naag-a n ki?
Sogsg a taaba
- Karm-y Bʋkaoodb 13:1-14.
Kambã wubr wɛɛngẽ, mak-sõng bʋg la a Manoa ne a pagã kõ roagdbã? (Bʋk. 13:8; Yɩɩl 127:3; Ef. 6:4)
- Karm-y Bʋkaoodb 14:5-9 la 15:9-16.
A Samsõ sẽn tõog n kʋ bõn-yẽega, n tõs wĩ-paal nins sẽn da sẽb-a wã, la a rɩk bõang yeer n kʋ rap tusrã wilgda tõnd t’a Zeova vʋʋsem sõngã tõe n maana bõe?
Wãn to la vʋʋsem sõngã sõngd tõnd rũndã-rũndã? (Bʋk. 14:6; 15:14; Zak. 4:6; Tʋʋ. 4:31)
- Karm-y Bʋkaoodb 16:18-31.
Bõe n paam a Samsõ a sẽn sak n tũ nin-wẽnsã, la woto zãmsda tõnd bõe? (Bʋk. 16:18, 19; 1 Kor. 15:33)
mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn